CELEX: 62007CA0312
Language: el
Date: 2008-06-05 00:00:00
Title: Υπόθεση C-312/07: Απόφαση του Δικαστηρίου (έβδομο τμήμα) της 5ης Ιουνίου 2008 [αίτηση του Tribunal d'instance de Paris (Γαλλία) για την έκδοση προδικαστικής αποφάσεως] — JVC France SAS κατά Administration des douanes (Direction Nationale du Renseignement et des Enquêtes douanières) (Κοινό Δασμολόγιο — Δασμολογική κατάταξη — Συνδυασμένη Ονοματολογία — Βιντεοκάμερες — Επεξηγηματικές σημειώσεις — Νομικό καθεστώς)

19.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/4
            
         Απόφαση του Δικαστηρίου (έβδομο τμήμα) της 5ης Ιουνίου 2008 [αίτηση του Tribunal d'instance de Paris (Γαλλία) για την έκδοση προδικαστικής αποφάσεως] — JVC France SAS κατά Administration des douanes (Direction Nationale du Renseignement et des Enquêtes douanières)
   (Υπόθεση C-312/07) (1)
   
   (Κοινό Δασμολόγιο - Δασμολογική κατάταξη - Συνδυασμένη Ονοματολογία - Βιντεοκάμερες - Επεξηγηματικές σημειώσεις - Νομικό καθεστώς)
   (2008/C 183/07)
   Γλώσσα διαδικασίας: η γαλλική
   Αιτούν δικαστήριο
   Tribunal d'instance de Paris
   Διάδικοι στην υπόθεση της κύριας δίκης
   JVC France SAS
   κατά
   Administration des douanes (Direction Nationale du Renseignement et des Enquêtes douanières)
   Αντικείμενο της υποθέσεως
   Αίτηση εκδόσεως προδικαστικής αποφάσεως — Tribunal d'instance de Paris (Γαλλία) — Ερμηνεία του παραρτήματος Ι του κανονισμού (ΕΟΚ) 2658/87, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256, σ. 1), όπως ίσχυε κατά τον χρόνο των πραγματικών περιστατικών της κύριας δίκης — Δασμολογικές διακρίσεις 8525 40 91 (βιντεοκάμερες που παρέχουν αποκλειστικά τη δυνατότητα καταγραφής ήχου και εικόνας που λαμβάνεται μόνο από συσκευή τηλεόρασης) και 8525 40 99 (άλλες) — Κατάταξη των φορητών βιντεοκαμερών οι οποίες, κατά την εισαγωγή τους, δεν έχουν τη δυνατότητα να εγγράφουν εξωτερικά ηχητικά βιντεοσήματα (DV OUT), αλλά των οποίων η διεπαφή βίντεο μπορεί να ενεργοποιηθεί εκ των υστέρων ως είσοδος βίντεο με τη βοήθεια ενός λογισμικού ή επανενεργοποιητή (DV IN & OUT), μολονότι ο παραγωγός και ο εισαγωγέας ούτε έχουν αναφέρει ούτε προωθούν τη δυνατότητα αυτή — Δυνατότητα μεταβολής της κοινοτικής πρακτικής ως προς την κατάταξη των εμπορευμάτων, με διαδοχικές και αναδρομικές τροποποιήσεις των επεξηγηματικών σημειώσεων της συνδυασμένης ονοματολογίας και όχι με έκδοση κανονισμού περί δασμολογικής κατατάξεως ισχύοντος μόνο για το μέλλον
   Διατακτικό της αποφάσεως
   
               1)
            
            
               Μια βιντεοκάμερα δεν μπορεί να καταταγεί στη διάκριση 8525 40 99 της Συνδυασμένης Ονοματολογίας που περιλαμβάνεται στο παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη Δασμολογική και Στατιστική Ονοματολογία και το Κοινό Δασμολόγιο, όπως τροποποιήθηκε με τους κανονισμούς (ΕΚ) 2261/1998 της Επιτροπής, της 26ης Οκτωβρίου 1998, (ΕΚ) 2204/1999 της Επιτροπής, της 12ης Οκτωβρίου 1999, (ΕΚ) 2388/2000 της Επιτροπής, της 13ης Οκτωβρίου 2000, και (ΕΚ) 2031/2001 της Επιτροπής, της 6ης Αυγούστου 2001, παρά μόνον εφόσον είναι ενεργοποιημένη κατά τον εκτελωνισμό η λειτουργία της εγγραφής εικόνων και ήχων προερχομένων από πηγές άλλες πλην της μηχανής λήψης ή του μικροφώνου που είναι ενσωματωμένα στη συσκευή αυτή, ή εφόσον, ακόμη και αν ο κατασκευαστής δεν επιδίωξε να προβάλει το χαρακτηριστικό αυτό, η εν λόγω λειτουργία μπορεί να ενεργοποιηθεί εκ των υστέρων, με εύκολο χειρισμό της συσκευής από χρήστη που δεν διαθέτει ειδικές δεξιότητες, χωρίς να απαιτείται μετατροπή του υλισμικού της βιντεοκάμερας. Στην περίπτωση μεταγενέστερης ενεργοποιήσεως, απαιτείται επίσης, αφενός, αφότου ενεργοποιηθεί η λειτουργία, να λειτουργεί η βιντεοκάμερα όπως και οι λοιπές βιντεοκάμερες στις οποίες είναι ενεργοποιημένη κατά τον εκτελωνισμό η λειτουργία της εγγραφής εικόνων και ήχων προερχομένων από πηγές άλλες πλην της κάμερας ή του μικροφώνου που είναι ενσωματωμένα στη συσκευή αυτή και, αφετέρου, να έχει αυτόνομη λειτουργία. Η συνδρομή των προϋποθέσεων αυτών πρέπει να μπορεί να επαληθευτεί κατά τον χρόνο του εκτελωνισμού. Εναπόκειται στο εθνικό δικαστήριο να εκτιμήσει αν πληρούνται οι προϋποθέσεις αυτές. Αν δεν πληρούνται οι εν λόγω προϋποθέσεις, η βιντεοκάμερα αυτή πρέπει να καταταγεί στη διάκριση 8525 40 91 αυτής της Συνδυασμένης Ονοματολογίας.
            
         
               2)
            
            
               Οι επεξηγηματικές σημειώσεις της εν λόγω Συνδυασμένης Ονοματολογίας που αφορούν τη διάκριση 8525 40 99, οι οποίες δημοσιεύθηκαν στις 6 Ιουλίου 2001 και στις 23 Οκτωβρίου 2002, έχουν ερμηνευτικό χαρακτήρα και δεν έχουν δεσμευτική νομική ισχύ. Είναι σύμφωνες με τη διατύπωση της Συνδυασμένης Ονοματολογίας και δεν τροποποιούν το περιεχόμενό της. Συνεπώς, η έκδοση νέου κανονισμού κατατάξεως δεν ήταν αναγκαία.
            
         
      (1)  ΕΕ C 211 της 8.9.2007.